תורה ומדע 
גישות להתמודדות [בעקבות דברי פרופ' שלום רוזנברג, תורה ומדע]:  

· הגישה השוללת – גישה השוללת את העמדה המדעית, אם מפני שאינה מוכחת, אם מפני האופי הספקולטיבי של המדע באשר הוא. גישה זו ייצג בדור האחרון הרבי מליובביטש שהדגיש את הקפיצות ואת חוסר הדיוק שבלוגיקה המדעית
· הגישה הפרשנית – מפרשת את המקראות ואת המסורת בכלל באופן שיתאים לממצאי המדע. עמדה זו ייצג הרמב"ם ברמה העקרונית ובדורנו תומכים בה בעיקר אנשי מדע דתיים.
· הגישה המפרידה – לפי גישה זו אין לדבר כלל על סתירה בין תורה ומדע, מפני שהמדע הוא תמיד 'תיאורי' והתורה תמיד מצווה, ואין העיסוק באיך נוגע בעיסוק בלמה ובלשם מה. פרופ' ישעיהו ליבוביץ': "התורה אינה מספקת חומר אינפורמטיבי על העולם ועל הטבע... אי אפשר לייחס לפסוק הראשון בתורה שום מובן אחר מחוץ להודעה הגדולה על מעמדו של העולם לפני ה'... ממש מגוחך הוא הרעיון שהשכינה ירדה על הר סיני כדי למלא פונקציה של מורה לפיסיקה או ביולוגיה" (ליבוביץ', המדע ודת ישראל). 
· הגישה המפרידה ומחברת – גישת הראי"ה: ברובד הפשט נכונה הגישה המפרידה: לפרשת הבריאה על פי פשוטה אין כל כוונה למסור אמת מדעית או אמת אחרת; עניינה היחיד הוא להוות פלטפורמה לציווי – להניח בסיס מוסרי ואמוני לקיום האדם בעולם – והיא עושה זאת הן בהבלטת מעמדו החשוב של האדם בבריאה הן בכך שהיא מלמדת על ההכרח לציית לצו הא-לוהי. אך ברובד הפנימי - טמונים בתיאורי התורה הסברים עמוקים על התהוות העולם ועל משמעות הקיום האנושי וההיסטוריה. 
גישה סינתטית: התורה היא התזה, הגילוי המדעי - אנטיתזה, והגילוי המדעי עם משמעותו התורנית  הם הסינתזה.

אגרת צא
ב"ה, עה"ק יפו ת"ו, יוד סיון תרס"ה.
שלו' וברכה לידידי אהובי חתן תורה ממולא בדעה ויראת ד' טהורה מר משה זיידל שליט"א.
הגיעני מכתבך הנעים, ואם היה הזמן מספיק היה ראוי להאריך הרבה, לבאר שורש דבר בכל ההערות שהעירות, והדברים היקרים המסתעפים מהן בשאלות חכמת האמונה, שכל הכשלונות באים רק מפני שאין דורש ומבקש, וכל אחד פותר לו את שאלותיו היותר גדולות על פי ידיעה כהה, על כן יצא משפט מעוקל, ועלינו החובה לברר אמרי אמת בתורת אמת.
ועל דבר המדרש,[footnoteRef:1] הפירוש הפשוט הוא, שלולא שהאדם בבחירתו איננו יכול לקבל רב טובה הייתה הבריאה יותר מבורכת, והיה טעם העץ דומה לפריו, שזה הוא אב לכל יתר הכוחות, שהיו יותר מבורכים, אבל מתוך שהאדם עתיד הוא לצאת מגדר היושר ברוב טובה על כן זה היה המעצור המוסרי, שלא תשתכלל הארץ כראוי.  [1: 	'ויאמר א-להים תדשא הארץ' וגו' – תני בשם ר' נתן: ג' נכנסו לדין ויצאו ד' מחוייבים: אדם וחוה ונחש [נכנסו לדין] ונתקלקלה הארץ עמהם. 'ארורה האדמה' (בראשית ג', יז) – שתהא מעלה לו דברים ארורים כגון יתושים ופרעושים וזבובים. ותעלה לו גמל? אמר ר' יצחק מגדלאה: אף הוא יש בו הנאה. ולמה נתקלקלה? ר' יהודה בר' שלום אמר: שעברה על הציווי, שכך אמר הקב"ה 'תדשא הארץ [...עץ פרי]' וגו', מה הפרי נאכל אף העץ יהא נאכל, והיא לא עשת כן אלא 'ותוצא הארץ דשא עשב מזריע [...ועץ עושה פרי]' וגו' - הפרי נאכל ואין העץ נאכל (בראשית רבה, פרשה ה אות יא).] 

וזהו פתרון לכל המגרעות התכוניות הגרועות הנמצאות בבריאה, שמבקרי היצירה עמלים בהם, ורק לכשישכילו את התאחדות כח המוסר עם יתר כוחות המציאות יבינו תוכן הדברים. וזה נקרא חטא הארץ, שפירשו יותר במדרש כמקלל שדי אם רשע.[footnoteRef:2] [2: 	'ארורה האדמה בעבורך'... משל ליוצא לתרבות רעה והבריות מקללות שדים שינק מהם (רש"י בראשית ג', יז). ] 


גיל העולם – מדע ותורה
ועל דבר מנין שנות היצירה ביחש להחשבונות הגיאולוגיים בזמנינו. כך היא הלכה רווחת, שהיו כבר תקופות רבות קודם למנין תקופתנו הוא מפורסם בכל המקובלים הקדמונים, ובמדרש רבה "שהיה בונה עולמות ומחריבן",[footnoteRef:3] ובזוהר פרשת ויקרא שהיו כמה מיני אנשים חוץ מאדם שנאמר בתורה;[footnoteRef:4] אלא ששם צריך להשכיל יפה את המליצות העמוקות, הצריכות ביאור רחב מאד מאד. אם כן אותן החפירות מורות לנו, שנמצאו תקופות של ברואים, ואנשים בכללם, אבל שלא היה בינתים חורבן כללי, ויצירה חדשה, על זה אין מופת מוכיח, כי אם השערות פורחות באויר, שאין לחוש להן כלל. [3: 	'את הכל עשה יפה בעתו' – אמר רבי תנחומא: בעונתו נברא העולם, לא היה ראוי להבראות קודם לכן, אלא לשעתו נברא, שנאמר 'את הכל עשה יפה בעתו'. אמר רבי אבהו: מכאן שהיה הקב"ה בונה עולמות ומחריבן בורא עולמות ומחריבן, עד שברא את אלו ואמר: דין הניין לי יתהון לא הניין לי [אלו רצויים לפניי, ההם לא היו רצויים לפניי]" (קהלת רבה פרשה ג).]  [4: 	"וחברינו בני הדרום ראו בספרים עתיקים ובספרו של אדם שכך מחולקות כל הארצות האלה, שכולן מצויות למטה כעין הרקיעים שלמעלה, אלו על אלו ואלו על אלו. ובין כל ארץ וארץ יש רקיע, המשתרע בין זו לזו, ועל כן כל הארצות מפורשות בשמותן, וביניהן גן עדן וגיהינם. ויש ביניהן בריות משונות אלו מאלו, כעין שלמעלה, מהן בשתי פנים ומהן בארבע ומהן באחת, ומראן של אלו אינו כמראה אלו. ואם תאמר: והרי כל בני העולם מאדם יצאו? (אין זה כך) וכי ירד אדם הראשון לכל הארצות והוליד בנים? וכמה נשים היו לו? אלא אדם לא נמצא אלא בעולם הזה, העליון מכולם, שנקרא תבל...] (זוהר כרך ג (ויקרא), י ע"א). ] 

אבל באמת אין אנו נזקקים לכל זה, שאפילו אם היה מתברר לנו שהיה סדר היצירה בדרך התפתחות המינים - גם כן אין שום סתירה, שאנו מונים כפי הפשטות של פסוקי תורה, שנוגע לנו הרבה יותר מכל הידיעות הקדומות, שאין להן עמנו ערך מרובה. והתורה ודאי סתמה במעשה בראשית, ודברה ברמיזות ומשלים, שהרי הכל יודעים שמעשה בראשית הם מכלל סתרי תורה.
ואם היו כל הדברים רק פשוטם איזה סתר יש כאן, וכבר אמרו במדרש "להגיד כח מעשה בראשית לבשר ודם אי אפשר, לפיכך סתם הכתוב בראשית ברא א-לקים". והעיקר היא הידיעה העולה מכל הענין לדעת ד', וחיי המוסר האמיתי, והקב"ה נותן במשקל אפילו הרוח שחל על הנביאים,[footnoteRef:5] הוא צמצם שדוקא כשיכנסו הדברים הגדולים שבאלה הענינים באלה הציורים יוכלו בני אדם לשאוב מהם, עם כל השתדלותם, את כל היותר מועיל ונשגב להם, ואור יקרות וקפאון, שהם סתרי תורה, שבעולם הזה הם יקרים ויהיו קפויים לעתיד לבוא,[footnoteRef:6] רק הוא יגלה לנו פרטי הדברים. [5: 	"...דבר אחר: 'לעשות לרוח משקל' – אמר רבי אחא: אפילו רוח הקודש ששורה על הנביאים אינו שורה אלא במשקל יש שמתנבא ספר אחד ויש שנים" (ויקרא רבה (וילנא) פרשה טו).]  [6: 	במדבר רבה יט, ו: 'והיה ביום ההוא לא יהיה אור יקרות וקפאון' – 'יקפאון' כתיב: דברים המכוסין מכם בעולם הזה עתידים להיות צופים לעולם הבא כהדין סמיא דצפי [כעיוור הרואה].] 

אבל על כל פנים אין שום סתירה לשום דבר מן התורה מכל דעה מחקרית שבעולם כלל, אלא שאין אנחנו צריכים לקבל השערות לודאיות, אפילו יהיו מוסכמות הרבה, כי הן כציץ נובל, שעוד מעט יתפתחו יותר כלי הדרישה, ותהיינה כל ההשערות החדשות ללעג ולקלס, וכל החכמות הנעלות שבימינו לקטנות המוח, ודבר א‑לקינו יקום לעולם... 
כי יסוד הכל הוא מה שאנחנו מלמדים בעולם, שהכל פועל ד', והאמצעיים, רבים או מועטים, לרבבי רבבות, הם הכל מעשי ד', שלא חיסר מעולמו כלום, ושאין קץ לגבורתו ועז חכמתו ותפארתו ברוך הוא וברוך שמו לעדי עד. ופעמים שאנחנו מזכירים את האמצעיים גם כן בשם, להרחיב את הדעת, ולפעמים אנו אומרים בדרך דילוג "ויִצר ד'" "ויעש ד'" כמו שאנו אומרים "אז יבנה שלמה", ואין אומרים ששלמה צוה לשרים והשרים להנמוכים מהם, והם להאדריכלים והאדריכלים לאומנים והאומנים לעושי המלאכה הפשוטים, מפני שהוא דרך ידוע, וגם איננו עקרי. כן כל מה שיחקר בהרבה רבבות שנים בהגדלת הדרכים והאמצעיים, שהם מוסיפים לנו דעה והשכל בגאון ד', המה ברב הפעמים מקוצרים.

השגחת ה' בגילוי אמתות מדעיות ורוחניות
ותוכן הדבר שיש משקל מיוחד לכל רעיון ומחשבה לזמן לידתו ופעולתו, באין שום מקרה והזדמנות בלתי-מכוונת כלל.
למשל אנחנו יכולים להבין, אם היה נודע דבר תנועת הארץ לפני כמה אלפים שנה למפרע בהמון היה המין האנושי מתירא לעמוד על רגליו, פן יפול מכח התנועה, וקל וחומר שהיה מתירא לבנות בנינים רמים, וזה היה מביאו לרפיון-לב למניעת-פיתוח שאין לשער, והחשבון של כח המושך לא היה יכול להבטיחו, אחרי ראותו בעיניו שכל דבר העומד על דבר מתנועע איננו בטוח מנפילה. רק אחרי בגרות של הרגל יפה היה מקום לצאת ההכרה של תנועת הארץ, שלא תקבל האנושיות מזה אך טוב.
כן הדבר נהוג גם כן ביחש הרוחניות, למשל השגחת השי"ת היא יסוד המוסר האנושי והצלחתו, ולכשיתברר יפה בעולם בדעה גדולה ובהירה הוא יהיה יסוד האושר, "לא יָרֵעוּ ולא ישחיתו בכל הר קדשי כי מלאה הארץ דעה את ד'". והנה כנסת ישראל היתה צריכה להתעמל הרבה עם כל עובדי עבודה זרה, להבינם שעם גודל הבריאה אין עם כל זאת האדם מבוזה עד שלא יהיה ערך להנהגתו המוסרית, כי אם היצירה המוסרית של האדם היא חשובה מאד יותר מהברואים היותר גדולים בכמותם לאין ערך. 
אבל לא בנקל עלה הדבר להטביע במקצת חותם ידיעה זו עם השמירה של ההכרה הפנימית של כבוד ד', שהוא גם כן בעיקר היסוד היותר הגדול להשתלמות האנושית, וכל היצירה הכללית בהוה ובנצח, בחיי חומר וחיי רוח. וכל זה העמל היה נדרש, איך להתאים בלב הקטן של האדם את המחזה של גדולת היצירה ושפלות האדם עם חזיון הכרת יד ד' הגדולה, ואיך שהוא נעלה ומרומם מכל הערכים ההסכמיים של כל נוצר, מה היה אם היה אז ידוע גם כן מכל המון העולמות המעשיים שבציורי המדעים כעת, אז היה כדק נחשב, ומוסרו כאין, ולא היה אפשר להקים בקרבו רוח חיים של גדולה ותפארת כלל. 
רק עכשיו, אחרי שגם עם הציור שהיה גדול אז לעיניו כבר נלחם ויוכל, שוב אין מבעתים אותו בשום גדולה כמותית לפי האמת. אבל כל אלה צריכים זמנים והכנות, והציורים הסיפוריים, בין הנמשכים מכח הסקירה על הבריאה מדרך המושכל, בין הבאים מהתגלות יד ד' על ידי נביאיו, צריכים תמיד להיות נושאים עמהם את הכח המאדיר את החיים ואת ההצלחה לאמתתה, ולא להביא לאדם ציד של ידיעות קטועות להשתעשע בהן בשחוק ילדות.
וכשתשכיל בזה תבין, שיש ערך נשגב למה שמתגלה וכן למה שמסתתר, ודרכי ההסתרה הם רבים וגדולים מפליאות נתיבות חכמה העליונה של אדון כל המעשים פלא יועץ ב"ה.

חתימה
וכשתלך בדרך זה הנני בטוח בע"ה שלא תכשל, ותעש חיל בישראל, את הא-לקים ירא ומצותיו שמור כי זה כל האדם. ותשמח ותעלז בגאון שם ד', ובמתת חבלנו להיות לברית עם לאור גויים, ונזכה לשוש במשוש ארץ צבי, לספר בציון שם ד' ותהילתו בירושלים, בהקבץ עמים יחדו וממלכות לעבוד את ד' בתתו מציון ישועה לישראל תפארתו. "והולכתי עורים בדרך לא ידעו, בנתיבות לא ידעו אדריכם, אשים מחשך לפניהם לאור ומעקשים למישור, אלה הדברים עשיתים ולא עזבתים",[footnoteRef:7] אמרו חז"ל כבר עשיתים לר' עקיבא וחביריו. [7: 	ישעיהו מ"ב, טז.] 

והיה זה שלום וברכה, כנפשך היקרה ונפש ידידך עז דורש שלומך והצלחתך מלב ונפש חפצה,
הק' אברהם יצחק ה"ק הנ"ל

מעין סיכום הטענות: 
1. המניין התנכ"י אינו מניין שנות היקום אלא מניין שנות עידן אחד, ציביליזציה אחת.
2. ביחס למוצא האדם יש בזוהר מסורת על בני אדם שקדמו לאדם הראשון ושצורתם לא הייתה כצורת האדם המוכר לנו. ממצאי השלדים, שלפיהם היו מיני אדם קודמים, תואמים אפוא מסורת זו, ואילו השערת ההתפתחות (שהאדם של היום התפתח ממינים אלו) אינה מוכרחת ואין צורך להניחה.
3. גם אם נקבל את תאוריית ההתפתחות, אין היא מצויה באותו מישור של פשטי הפסוקים – שלפיהם אנו מונים – שכן עיקר תכליתו של סיפור מעשה בראשית הוא דעת ה' ומוסר ומרכזיות האדם בהויה, ולא אינפורמציה מדעית. 
4. תיאורים התורה מתפקדים כמיתוסים – הנמסרים בצמצום ובמידה, כפי היכולת של בני הדור לקבלם.
5. תאוריות מדעיות הן היפותזות. עמדות מדעיות שנחשבו לוודאיות התבררו כטעויות, לכן נדרשת ענווה. 

